Ди къуэш республикэхэм
Къэбыр ягъэлъапIэ
Адыгей. ДызыхуэкIуэ щэбэтым «Руфабго» турист IэнатIэм «Къэбым и махуэ» щекIуэкIынущ. Ар зыхуэунэтIар лъэпкъ хабзэхэр хъумэнырщ, щэнхабзэмрэ гъуазджэмрэ зегъэубгъунырщ, щIыпIэм туризмэм зыщегъуэжьынырщ.
Адыгейм Туризмэмрэ курортхэмкIэ и министерствэр я щIэгъэкъуэну илъэс етIуанэ хъуауэ ирагъэкIуэкI а Iуэхугъуэр. Къыхэдгъэщынщи, адыгэ лъэпкъым къэбым щытыкIэ хэха хуиIэщ. Абы къыхащIыкI лъэпкъ шхыныгъуэ зэмылIэужьыгъуэхэр: къэб гъэжьа, къэб шыпс, къэб гъэва, нэгъуэщIхэри. Къэбыр къыхощыж хъыбарыжьхэм, псалъэжьхэм, таурыхъхэм. Руфабго псыкъелъэм и гупэм деж а махуэм лъэпкъ пщIантIэм зыщиубгъунущ. ХьэщIэхэм фо, шыбжий, лы зыхэлъ къэб шхыныгъуэхэр зыIуагъэхуэнущ.
Зэрызэдэлэжьэнум теухуа зэгурыIуэныгъэ
Абхъаз. Республикэм и Сату-промышленнэ палатэм и президент Гагулие Геннадийрэ «Опора России» хьэрычэтыщIэ мащIэмрэ курытымкIэ урысейпсо жылагъуэ IуэхущIапIэм и Башкир щIыналъэ къудамэм и коммерческэ унафэщI Николаевэ Ляйсанрэ лэжьыгъэ IуэхукIэ зэIущIащ.
Лъэныкъуэхэр я фейдэ хэлъу щызэдэлэжьэну унэтIыныгъэхэм тепсэлъыхьащ. «Опора России» IуэхущIапIэм и унафэщIыр Абхъазым и щIыналъэм ит предприятэхэм щыгъуазэ ящIащ. Езы хьэщIэри абыхэм ящыщ зыбжанэм щыIащ. Нэхъыщхьэу щызэдэлэжьэнухэр яубзыхуа нэужь, IуэхущIапIэхэм зэгурыIуэныгъэ зэращIылIащ.
Куэдрэ зыпэплъащ
Къэрэшей-Шэрджэс. Республикэм и Уруп куейм и жылагъуэхэм щыпсэухэр куэдрэ зыпэплъа щIыуэпс газыр яIэрыхьащ. Абыхэм я дежкIэ ар Iуэхугъуэ гуапэщ.
Нобэр къыздэсым а куейм и зы жалагъуи газкIэ къызэгъэпэщауэ щытакъым. КъШР-м и Iэтащхьэ Темрезов Рашид Урысейм и Президент Путин Владимир щыхуэзам а гугъуехьым щыгъуазэ ищIащ икIи абы теухуа унафэ пыухыкIа къэрал унафэщIым ищIащ. Иджы Преграднэ станицэм котельнэ нэхъыщхьэр щыпагъэнащ.
УЭРДОКЪУЭ Женя.
